[{"text_idx": "#000000", "text": "Antibiotikoekiko erresistentzien arazo globala ikusaraztea du helburu Elhuyarrek egindako dokumental berriak"}, {"text_idx": "#000001", "text": "Planeta osoari eragiten dion krisia da antibiotikoena, eta medikuntzaren zimenduak kolokan jar ditzakeena. Gero eta ohikoagoak dira antibiotiko guztiekiko erresistentzia duten bakterioen infekzioak, eta ez da erraza alternatibak aurkitzea. Infekzio arrunt bat arazo larria bihurtu daiteke, antibiotikoen erremintarik gabe. Erresistente dokumentalak hainbat esparrutako ikertzaile, mediku eta albaitarien testigantzak jasotzen ditu, eta baita bakterio erresistenteen arazoa pairatu duten pertsonena. Hemen ikusgai, trailerra."}, {"text_idx": "#000002", "text": "Handitzen ari den krisi honetaz hausnartzea da dokumentalaren helburua. Izan ere, superbakterioek osasun-arazo larri bihurtuko dituzte gaixotasun infekziosoak. Adituen arabera, arazoa SARS-COV-2ak sortutakoa baino larriagoa izango da, medikuntza modernoak antibiotikoak behar baititu ia denerako, eta eraginkor izateari uzten ari dira. Osasunaren Mundu Erakundearen aurreikuspenen arabera, 2050ean, mundu osoan barreiatuta egongo dira superbakterioak, eta minbiziak baino heriotza gehiago eragingo dituzte."}, {"text_idx": "#000003", "text": "Erresistente dokumentalaren zuzendaria eta gidoigilea Bego Zubia Gallastegi Elhuyarko kazetaria da. \u201cInfekzioa gainditzea lortu dutenen testigantzak hunkitu egingo gaitu, eta, aldi berean, bakterio erresistenteak areagotzearen ondorio larriak plazaratuko ditugu. Horrek arazoari aurre egiten lagunduko digu\u201d. Hitz horiekin laburbildu du zuzendariak Erresistente dokumentalaren muina. \u201cIrtenbidearen zati bat guztion esku dagoela erakusten du dokumentalak\u201d."}, {"text_idx": "#000007", "text": "Antibiotikoekiko erresistentziak, arazo globala - ZientziaEus"}]